b'\n_START_ARTICLE_\nAudini\xc5\xb3 marginimas\n_START_PARAGRAPH_\nAudini\xc5\xb3 marginimas \xe2\x80\x93 audini\xc5\xb3 apdailos procesas, kuriuo baltiems arba lygaus spalvinio fono audiniams suteikiamas vienspalvis ar daugiaspalvis ra\xc5\xa1tas.\n_START_SECTION_\nTechnologijos\n_START_PARAGRAPH_\nDa\xc5\xbeniausiai audiniai marginami pasta perkeliant ant j\xc5\xb3 marginimo ra\xc5\xa1t\xc4\x85. Pasta sumai\xc5\xa1oma i\xc5\xa1 da\xc5\xbe\xc5\xb3 ir pagalbini\xc5\xb3 med\xc5\xbeiag\xc5\xb3 (elektrolitas, \xc4\x97sdiklis, lygiklis, disperguojan\xc4\x8dios med\xc5\xbeiagos) prid\xc4\x97jus tir\xc5\xa1tikli\xc5\xb3, da\xc5\xbeniausiai polimerini\xc5\xb3 med\xc5\xbeiag\xc5\xb3, kurios su vandeniu sudaro klampi\xc4\x85 mas\xc4\x99, neleid\xc5\xbeian\xc4\x8di\xc4\x85 da\xc5\xbeams i\xc5\xa1silieti.\n_START_SECTION_\nIstorija\n_START_PARAGRAPH_\nMarginimas yra viena seniausi\xc5\xb3 liaudies meno \xc5\xa1ak\xc5\xb3, i\xc5\xa1lik\xc4\x99s dar IV a. - VI a. margintas egiptie\xc4\x8di\xc5\xb3 audinys. Marginimas buvo labai paplit\xc4\x99s Viduram\xc5\xbeiais Azijoje ir Europoje. Iki XVIII a. pab. buvo marginama rankiniu b\xc5\xabdu. 1785 T. Belas (Did\xc5\xbeioji Britanija) i\xc5\xa1rado velenin\xc4\x99 marginimo ma\xc5\xa1in\xc4\x85. XX a. viduryje buvo sukurtos ma\xc5\xa1inos su tinkliniais plok\xc5\xa1\xc4\x8diaisiais \xc5\xa1ablonais, v\xc4\x97liau \xe2\x80\x93 su tinkliniais cilindriniais velenais. Lietuvoje daugiausia marginama u\xc5\xbesienio firm\xc5\xb3 ma\xc5\xa1inomis su tinkliniais cilindriniais velenais.'